b'\n_START_ARTICLE_\nJonas Sapagovas\n_START_PARAGRAPH_\nJonas Sapagovas (1935 m. rugpj\xc5\xab\xc4\x8dio 29 d. Did\xc4\x97joje, dab. Roki\xc5\xa1kio rajonas \xe2\x80\x93 2011 m. vasario 18 d. Kaune) \xe2\x80\x93 Lietuvos matematikas, pedagogas, profesorius.\n_START_SECTION_\nBiografija\n_START_PARAGRAPH_\n1944\xe2\x80\x931950 m. mok\xc4\x97si Rageli\xc5\xb3 septynmet\xc4\x97je mokykloje, 1950\xe2\x80\x931954 m. Roki\xc5\xa1kio 1-oje vidurin\xc4\x97je mokykloje. 1954\xe2\x80\x931959 m. studijavo Vilniaus universiteto Fizikos ir matematikos fakultete._NEWLINE_1959\xe2\x80\x931962 m. Kauno medicinos institute (KMI) dirbo moksliniu laboratorijos bendradarbiu, 1962\xe2\x80\x931964 m. Fizikos katedros vyr. d\xc4\x97stytoju. Iki 1967 m. buvo Lietuvos moksl\xc5\xb3 akademijos Fizikos ir matematikos instituto aspirantas, po to 5 metus dirbo vyr. d\xc4\x97stytoju KMI Fizikos, matematikos ir biofizikos katedroje, kur 1972 m. tapo docentu, 1979 m. \xe2\x80\x93 ved\xc4\x97ju. 1990 m. sutektas profesoriaus mokslinis laipsnis, daktaro (nostrifikacija) \xe2\x80\x93 1993 m._NEWLINE_Prof. J. Sapagovo mokslini\xc5\xb3 tyrin\xc4\x97jim\xc5\xb3 kryptis \xe2\x80\x93 matematiniai metodai biologijoje ir medicinoje bei \xc4\xafvair\xc5\xabs matematikos edukologijos klausimai. Buvo daugiau nei 50 publikacij\xc5\xb3 autorius, 6 mokymo metodini\xc5\xb3 priemoni\xc5\xb3, vadov\xc4\x97lio bendraautoris. Kaip ekspertas aktyviai dalyvavo \xc4\xafvairi\xc5\xb3 mokslo darb\xc5\xb3 vertinime, oponavo daktaro disertacij\xc5\xb3 gynimuose ir doktorant\xc5\xabros komitet\xc5\xb3 darbe. Taip pat organizavo ir dalyvavo mokslin\xc4\x97se konferencijose, skait\xc4\x97 aktualius prane\xc5\xa1imus._NEWLINE_Lietuvos sveikatos moksl\xc5\xb3 universitete skait\xc4\x97 auk\xc5\xa1tosios matematikos, matematin\xc4\x97s statistikos ir informatikos kursus studentams. Kur\xc4\xaf laik\xc4\x85 d\xc4\x97st\xc4\x99s Kauno technologijos universitete, du de\xc5\xa1imtme\xc4\x8dius nuo 1990 m. dirbo profesoriumi Vytauto Did\xc5\xbeiojo universiteto Informatikos fakulteto Matematikos ir statistikos katedroje._NEWLINE_Buvo Lietuvos matematik\xc5\xb3 draugijos valdybos, Lietuvos statistik\xc5\xb3 s\xc4\x85jungos valdybos, \xc5\xbeurnalo \xe2\x80\x9eLietuvos statistik\xc5\xb3 darbai\xe2\x80\x9c redakcin\xc4\x97s kolegijos narys, Kauno medicinos universiteto Senato ir MF Tarybos narys. Palaidotas Petra\xc5\xa1i\xc5\xabn\xc5\xb3 kapin\xc4\x97se.'